भूटिया ने अंतरराष्ट्रीय फुटबॉल को अलविदा कहा  
बाइचुंग भूटिया ने अंतरराष्ट्रीय फुटबॉल से संन्यास ले लिया। भूटिया ने कहा है कि चोट के कारण वह यह फैसला लेने पर मजबूर हो रहे हैं।
भारतीय फुटबॉल टीम के पूर्व कप्तान बाइचुंग भूटिया ने अंतरराष्ट्रीय फुटबॉल से संन्यास ले लिया। भूटिया ने कहा है कि चोट के कारण वह यह फैसला लेने पर मजबूर हो रहे हैं। उन्होंने यह घोषणा द्वारका सेक्टर-19 स्थित फुटबाल हाउस में आयोजित संवाददाता सम्मेलन में की।  भूटिया पिंडली में चोट के कारण खुद को अंडर-23 टीम के साथ इंग्लैंड दौरे के लिए उपयुक्त नहीं मान रहे हैं। इस दौरे में भारतीय टीम पाकिस्तान सहित तीन देशों के साथ दोस्ताना मुकाबले खेलेगी।   कोच अर्माडो कोलाको की देखरेख वाली राष्ट्रीय टीम से बाहर किए जा चुके भूटिया को इंग्लैंड दौरे के लिए 32 सम्भावित खिलाड़ियों में शामिल किया गया था। इस दौरे के लिए टीम गुड़गांव के हेरिटेज स्कूल में अभ्यासरत है।  भूटिया 109 अंतरराष्ट्रीय मुकाबलों में 43 गोल कर चुके हैं लेकिन चोट के कारण वह कोलाको की भविष्य की रणनीति में शामिल नहीं हैं। यही कारण है कि वह एशिया कप अभियान से भी दूर रहे।  भूटिया ने बीते गुरुवार को कहा था, "मैं खेलना जारी रखूंगा या नहीं, इस बारे में जल्द ही घोषणा करूंगा। मेरे लिए यह वक्त बहुत संघर्षभरा है क्योंकि मैं लगातार चोट से परेशान चल रहा हूं।"